<http://www.danas.rs/danasrs/ekonomija/ucenjivaci_harali_srpskim_trzistem_kapitala.4.html?news_id=291435>

**Komisija za hartije od vrednosti podnosi krivičnu prijavu protiv zastupnika grupe investitora**

**Ucenjivači harali srpskim tržištem kapitala**

Autor: M. N. Stevanović

Beograd - Komisija za hartije od vrednosti na sednici održanoj u petak odlučila je da Prvom osnovnom javnom tužilaštvu u Beogradu podnese krivičnu prijavu protiv Miroslava i Maje Bojčić zbog pokušaja iznude a na osnovu operativnih saznanja inspektora te institucije, saznaje Danas. Prema informacijama do kojih je došao naš list, radi se o zastupnicima grupe investitora koji su ucenama pokušavali da većinskog vlasnika Valjaonice bakra u Sevojnu nateraju da po znatno višim cenama od tržišnih otkupi njihov udeo u preduzeću.

U Komisiji za HoV nam je potvrđeno da se prijava protiv para Bojčić podnosi „zbog postojanja osnovane sumnje da su izvršili krivično delo ucene u pokušaju iz člana 215 stav 1 Krivičnog zakonika“, kao i da je „odluka doneta u postupku sprovedenom po službenoj dužnosti a ne po prijavi Valjaonice bakra Sevojno“.

Prema nezvaničnim informacijama, inspektori Komisije došli su do mejla koji je bio upućen vlasnicima Sevojna, i uz druge dokaze utvrdili da je grupa „malih akcionara“ koje je zastupao Bojčić pokušala da većinske vlasnike Valjaonice natera da otkupe njihove akcije, a pod pretnjom da će „imati neprijatnosti“ ukoliko to ne učine. Saznanja inspektora izneta su na sednici Komisije za HoV koja je jednoglasno donela odluku da se podnese krivična prijava.

Inače, među brokerima i stručnjacima koji prate finansijsko tržište u Srbiji, već nekoliko godina se govori o ovoj „metodologiji“ iznude koja počinje kada grupa „investitora“ na berzi kupi paket od pet do deset odsto akcija neke od dobrostojećih firmi.

- Odmah potom krene maltretiranje većinskog vlasnika. Obično odmah zatraže reviziju finansijskog izveštaja, stalni uvid u knjige, u nekim slučajevima pokušavaju da insceniraju povezana lica sa većinskim vlasnikom, a u javnosti su veoma prisutni kao „oštećeni mali akcionari“. Iznurivanje firme dodatno se uvećava stalnim tužbama, sudskim sporovima i često vlasnik, da bi sačuvao mir ili zaštitio posao koji vodi, odluči da ih isplati po višestruko višoj ceni nego što su platili svoje akcije ili da za preuzimanje njihovog paketa da znatno više nego što on vredi na finansijskom tržištu. Nažalost, sa takvim „investitorima“ povezale su se i neke advokatske kancelarije, koje brinu da izreketirana procedura preuzimanja paketa akcija bude sprovedena po zakonu - kaže za Danas jedan od stručnjaka za finansijsko tržište.

On dodaje da upravo zbog toga nije bilo lako otkriti ucenjivački deo priče, a u slučaju Sevojna inspektori su uspeli da dođu do mejl poruke koja je dokazivala upravo takve namere. Naš sagovornik tvrdi da je na meti nekoliko takvih grupa bilo više firmi, pa je u finansijskim krugovima poznat osim ovog i slučaj navodnih „malih akcionara ruske ZAAB grupe“ čije je „interese“ kao manjinskih vlasnika u Vodi Vrnjci zastupao takođe Bojčić. O tome je pre više od dve godine pisao i naš list ukazujući da je medijski solidno propraćena priča o oštećenim malim akcionarima zapravo dobro osmišljen spin, upakovan u polovične informacije među kojima je bila i tvrdnja da „će kabinet predsednika Srbije (Tomislava Nikolića) uzeti u zaštitu stranog investitora, sve u cilju dobrih odnosa sa Rusijom“. U Kabinetu, međutim, nisu bili tako izričiti, i Danasu je samo potvrđeno da su mali akcionari bili primljeni, ali i da je većinski vlasnik Zvonko Gobeljić zatražio zaštitu zbog ucene.

Ništa se u tom trenutku, međutim, nije dogodilo, a kako je sam Bojčić, po obrazovanju pravnik, doskoro radio kao agencijski novinar, obezbeđivao je koristeći stare veze sa kolegama da se priča povremeno vrati u medije, posebno pred neke važne posete ruskih državnika, kako bi to bilo predstavljeno i kao problem koji ugrožava odnose između dve zemlje.

Međutim, prema svedočenju Gobeljića, navodno ruski investitori čija je matična firma bila registrovana na Devičanskim ostrvima, odmah nakon što su kupili deo od oko 20 odsto akcija Vode Vrnjci na berzi, počeli su da uspostavljaju zahteve kako bi ušli u upravljačke organe preduzeća, a istovremeno su podnosili i niz krivičnih prijava od kojih su neke još uvek zaglavljene u našem pravosudnom sistemu.

**Profit je privlačan**

Kao ni Valjaonica iz Sevojna, ni Voda Vrnjci nije slučajno bila na meti ucenjivača. Reč je o preduzeću koje je na berzi privatizovano 2005. godine, kada je većinski paket akcija kupila firma Zvonka Gobeljića, Ekstra-pet iz Beograda, koja se bavi proizvodnjom pet ambalaže. Vrnjci od privatizacije u kontinuitetu posluju sa dobiti, upošljavaju oko 250 radnika a sa 18 odsto udela na tržištu, svrstani su na treće mesto među domaćim punionicama voda.